Ljubezen do violončela je nasledil po očetu in od njega dobil tudi prve napotke za igro na tem instrumentu. Na Akademiji za glasbo v Ljubljani je diplomiral leta 1970 v razredu prof. Otona Bajdeta, pri njem je končal tudi podiplomski študij, izpopolnjeval pa se je še pri treh slavnih mojstrih violončela, Siegfriedu Palmu na "Visoki glasbeni šoli v Kölnu", pri Enricu Mainardiju in pri Andreju Navarri. V letih 1977 do 1990 je bil čelist-solist orkestra Slovenske filharmonije. Od leta 1979 je profesor na Akademiji za glasbo, pedagoško dejaven je še kot vodja številnih "poletnih šol" za violončelo doma in v tujini. Kot koncertant je pogosto gost domačih in tujih koncertnih odrov, bodisi kot solist z različnimi spremljevalci in orkestri, bodisi kot član komornih sestavov "klavirskega tria Arcadia" in godalnega kvarteta Tartini. Koncertiral je domala v vseh državah Evrope večkrat tudi v Združenih državah Amerike, Južne Amerike in Azije. Nastopil je na mnogih uglednih mednarodnih festivalih, med drugim je kot solist igral z orkestrom Slovenske filharmonije v slovitem Carnegie Hallu v New Yorku, leipziškem Gewandhausu, v "Schauspielhausu" v Berlinu in na Praški pomladi.